MOŽNO SPRÍSTUPNIŤ

Predkladacia správa

Materiál „Návrh na vymenovanie členov investičnej rady v zmysle článku 5 ods. 5.3 Rámcovej zmluvy o implementácii Iniciatívy JEREMIE v Slovenskej republike medzi SR a EIF zo dňa 23.12.2008“ sa predkladá na rokovanie vlády SR na základe úlohy C.2 uznesenia vlády SR č. 951 zo dňa 17. decembra 2008.

Cieľom materiálu je vymenovať členov investičnej rady, ktorá bude mať následne postavenie dozornej rady v spoločnosti s osobitným účelom (SPV). SPV bude s Európskym investičným fondom predstavovať holdingový fond, prostredníctvom ktorého sa bude implementovať iniciatíva JEREMIE v SR v programovom období 2007 – 2013. 

Členov investičnej rady nominovali nasledujúce rezorty:

Úrad vlády SR p. Štefana Adamca, poradcu predsedu vlády a generálneho riaditeľa Sekcie riadiaci orgán pre operačný program Informatizácia spoločnosti;
Ministerstvo financií SR p. Marcelu Zubriczkú, generálnu riaditeľku Sekcie európskych a medzinárodných záležitostí MF SR;
Ministerstvo školstva SR p. Helenu Fatykovú, generálnu riaditeľku Sekcie ekonomiky pre štrukturálne fondy EÚ MŠ SR;
Ministerstvo hospodárstva SR p. Pavla Kubalu, externého poradcu MH SR;
Ministerstvo výstavby a regionálneho rozvoja SR p. Juraja Juhásza, vedúceho oddelenia riadenia programov pomoci pre Bratislavský kraj MVaRR SR.

Investičná rada bude mať okrem vyššie uvedených členov, ktorých nominovali príslušné rezorty, aj dvoch profesionálov s dlhoročnými skúsenosťami vo finančnom sektore alebo v príbuznom podnikovom sektore. Za týchto dvoch členov investičnej rady sú nominovaní:
Juraj Koman, expert na fondy rastového kapitálu
Ivan Gránsky, expert na záručné schémy.

Životopisy všetkých nominovaných členov investičnej rady sú súčasťou materiálu ako Prílohy č. 1, 2, 3, 4, 5, 6 a 7.
Keďže v súlade s Rámcovou zmluvou o implementácii Iniciatívy JEREMIE v SR medzi SR a EIF zo dňa 23.12.2008 predsedu investičnej rady nominuje Ministerstvo financií SR, prvým predsedom investičnej rady bude Marcela Zubriczká.
Investičná rada bude predovšetkým:
-	schvaľovať investičnú stratégiu a jej zmeny, zadania pre obchodné plány a návrh rozpočtu neoprávnených výdavkov;
-	posudzovať návrhy operácií, výročnú a polročnú správu o postupe, auditovanú výročnú správu SPV pred jej predložením valnému zhromaždeniu;
-	pravidelne monitorovať činnosť holdingového fondu  vykonávanú EIF, výkonnosť a vplyv štruktúry holdingového fondu JEREMIE na slovenské hospodárstvo a výkonnosť operácií, a to v súlade s cieľmi JEREMIE, operačných programov a investičnej stratégie; 
-	poskytovať EIF a Slovenskej republike odporúčania ohľadom vykonávania činnosti holdingového fondu, ďalšieho rozvoja činnosti štruktúry holdingového fondu JEREMIE a/alebo vedľajších činností, ktorých cieľom je optimalizovať vplyv štruktúry holdingového fondu JEREMIE a činnosti holdingového fondu na slovenské hospodárstvo.

Štatút investičnej rady bol schválený v rámci materiálu „Návrh na výber alternatívy implementácie holdingového fondu na základe rozpracovaných alternatív implementácie iniciatívy JEREMIE v SR v programovom období 2007 – 2013 a návrh implementačných dokumentov k iniciatíve JEREMIE“ uznesením vlády SR č. 951 zo dňa 17.12.2008.

Predkladaný materiál nemá dopad na verejné financie ani iné dopady, preto sa k nemu nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Materiál je personálnym návrhom, na ktorý sa uplatňuje výnimka z predkladania materiálov na pripomienkové konanie.

Materiál obsahuje Prílohy č. 1, 2, 3, 4, 5, 6 a 7, ktoré nemožno sprístupniť z dôvodov uvedených v § 9 ods. 1 zákona č. 211/2000 Z. z. o slobodnom  prístupe  k informáciám v platnom znení z dôvodu ochrany osobnosti a osobných údajov v zmysle zákona č. 428/2002 Z.z. o ochrane osobných údajov v platnom znení.